
			SINOPSI 


			 


			Segons els japonesos, tothom té un ikigai, un motiu per existir. Algunes persones l’han trobat i en són conscients; d’altres el porten a dins, però encara l’estan buscant. Aquest és un dels secrets per a una vida llarga, jove i feliç com la que tenen els habitants d’Okinawa, l’Illa més longeva del món. Aquesta és l’edició per a joves, il·lustrada. Els secrets del Japó perquè els joves creixin feliços. És una guia pràctica per descobrir i desenvolupar el propi talent i el propòsit vital i trobar el secret de la felicitat. 


			
	 

	 	
	 
   



			El petit ikigai 


			 


			Com trobar el teu camí a la vida 


			 


			Héctor García 


			Francesc Miralles 

			Al Niko, 


			que viurà grans aventures 


			en el camí de l’ikigai. 


			
	 

	 	
	 
   


			Pròleg 


			 


			Un viatge sense mapa 


			 


			Quan l’explorador està preparat, 


			el seu camí apareix. 


			PROVERBI ZEN 


			 


			Que aquest llibre estigui a les teves mans no és cap casualitat. Ha estat ell qui t’ha triat a tu perquè duguis a terme una missió, el viatge més fascinant de la teva vida. 


			Et dirigeixes cap a un món misteriós, en què de vegades tindràs dubtes o fins i tot caminaràs perdut, però val la pena que segueixis endavant perquè t’espera una gran recompensa al final. 


			Al llarg del teu viatge trobaràs pistes. Algunes et permetran avançar en aquesta missió. Altres no et portaran enlloc. Hi són per provar-te en el camí, per mesurar el teu temperament i valor, perquè per arribar fins al final i trobar el teu tresor et caldrà superar molts obstacles. 


			De la mateixa manera que no hi ha rosa sense espines, cap gran aventura és lliure de reptes i dificultats. 


			Aquest viatge no té mapa perquè el territori no ha estat explorat abans. És un món verge que només tu pots descobrir amb les teves passes. És el teu propi destí, el lloc on passaràs la resta de la teva vida. 


			Si et cansa molt caminar, pots agafar una bicicleta. 


			Imagina que ja hi has pujat. Ha estat lubricada i pedales ara sense esforç per un camí pla, enmig de la selva. 


			Després de fer anar els pedals molta estona, amb el cos suat i el sol a l’esquena, arribes a un punt on el camí es bifurca, o potser hauríem de dir que es «quadrifurca», ja que a partir d’aquí pots prendre quatre camins diferents. Cadascun té el seu propi senyal que anuncia una destinació. 


			Al primer hi ha escrit amb grans lletres daurades: 


			 


			DINERS 


			 


			Potser voldràs agafar aquest desviament per al viatge que et canviarà la vida. No diuen que els diners tot ho compren? O gairebé tot... No poden comprar l’amor, com cantava una famosa banda de la història del rock. Tampoc poden comprar amics. Per contra, si estàs podrit de calés, sempre tindràs la sensació que la gent se t’apropa per interès. 


			Es pot comprar la felicitat? Definitivament, no. 


			Abans de tirar per aquest camí, val la pena que et fixis en els altres tres. Així podràs triar millor. 


			Fixem-nos en el segon. 


			 


			FAMA 


			 


			Potser has somiat alguna vegada amb ser una celebrity. Deu ser impressionant rebre centenars de milers de likes cada cop que penges una foto, tenir milions de seguidors a les teves xarxes, que et demanin autògrafs o selfies quan surts al carrer..., però, i si això s’acaba convertint en un infern? I si enmig de tota aquesta bogeria només sents una profunda solitud? 


			Janis Joplin, un mite musical dels hippies, va dir una vegada: «Cada nit faig l’amor amb 25.000 persones a l’escenari i després torno tota sola a casa». 


			Abans d’escollir aquest camí per a la teva vida, examina els dos que et falten. Aquí va el tercer: 


			 


			PODER 


			 


			Ha de resultar divertit ser poderós. Els superherois de les pel·lícules tenen algun poder que li manca a la resta de la humanitat. Malgrat això, fora de la fantasia, una persona amb poder és aquella que té a la mà el destí de moltes altres. 


			La reina sobre els seus súbdits. 


			El cap d’una empresa sobre els seus empleats. 


			Qui presideix un país amb poder nuclear sap que una decisió seva, en prémer el botó vermell, pot acabar amb la vida de centenars de milers de persones. Potser més. Quina terrible responsabilitat! 


			Les persones poderoses són més temudes que estimades, tingues-ho en compte si et proposes prendre aquest camí. 


			Abans de decidir-te, però, potser voldràs veure el quart senyal d’aquesta cruïlla. 


			 


			IKIGAI 


			 


			Què dimonis significa aquesta parauleta? No t’amoïnis, aquest llibre ha caigut justament a les teves mans perquè ho descobreixis. 


			Fes una parada al camí i seu on vulguis per descansar una mica. Per molt jove que siguis, arribar fins aquí ha estat un camí feixuc. Necessites una pausa per reflexionar. 


			Abans de decidir el teu destí, et convidem a llegir les pàgines que segueixen... 


			 


			Héctor García i 


			Francesc Miralles 

			La brúixola de l’ikigai 


			

			Estar perdut és bo. 


			Si no et perds, 


			no et pots trobar. 


			ELISENDA PASCUAL 


			

			Hi ha paraules en altres llengües que no tenen traducció exacta al nostre idioma, i una d’elles és ikigai. 


			En japonès s’escriu 生き甲斐 i consta de dues parts: 


			

			IKI 生き = VIDA 


			GAI 甲斐 = VALDRE LA PENA 


			

			O sigui, que el significat literal d’ikigai seria «una vida que val la pena», encara que se sol traduir com a «propòsit vital», és a dir, la missió que dona sentit a la teva existència. 

			Explicat de manera més senzilla, l’ikigai és la raó per la qual et lleves del llit, i no ens referim a quan sona l’alarma i has d’anar a l’escola a correcuita, a la universitat o a la feina. És com un motor interior, una il·lusió que t’impulsa a començar la jornada. 


			El filòsof Friedrich Nietzsche deia: «Qui té un “per què” viure pot resistir gairebé qualsevol “com”». 


			Imagina que la teva passió és pujar muntanyes i ets de vacances amb els pares en un parc nacional on hi ha molts cims, petits i grans, per conquerir. 


			Potser no has pogut dormir perquè feia calor, perquè et van picar els mosquits, o perquè una parella discutia a crits a l’apartament del costat. 


			Quan es fa de dia, et sents molt cansat i potser el teu cos desitjaria seguir enganxat al matalàs. Tot i així, saltes del llit amb una facilitat sorprenent. Hi ha muntanyes al teu voltant que t’estan esperant i t’afanyes a posar-te les botes per començar a descobrir-les amb els teus propis peus. 


			Per això passes per la dutxa com un llamp, esmorzes bé i surts a realitzar la teva missió vital, el teu ikigai.  Quan fas via cap al cim del dia, tot el cansament i el mal humor de la nit passada desapareixen de cop. L’aire fresc a la cara és tot el que necessites per començar a fer el cim com un campió. 


			Tot el malestar queda enrere, perquè el teu ikigai t’arrossega, et dona l’energia d’un superheroi. 


			Un vell refrany diu que «qui canta els seus mals espanta», si és que la teva passió és cantar... o tocar el piano, com el cas extraordinari que coneixeràs ara mateix. 


			

			L’ikigai de Lang Lang 


			

			Aquest és el nom de qui, a hores d’ara, és considerat per molts el millor pianista del món. La història d’aquest noi nascut al nord-oest de la Xina és una prova de fins on pot portar-te seguir la teva passió a la vida. 


			El pare de Lang Lang tocava l’erhu,  un violí tradicional xinès de dues cordes, però ell descobriria el seu instrument —i el seu ikigai— amb els dibuixos de Tom i Jerry. Tenia només dos anys quan es va quedar embadalit en veure per la tele The Cat Concerto, un episodi de set minuts on el famós gat ofereix un concert de piano a un auditori ple a vessar. 


			El ratolí, que dormia dins del piano, es desperta de cop per la música i surt a castigar el concertista felí, que segueix tocant malgrat tot. A partir d’aquí, té lloc una de les típiques batalles entre Tom i Jerry, plena d’idees ocurrents. 


			El petit Lang Lang, però, estava fascinat per una altra cosa. Més enllà de la batussa entre el gat i el ratolí, es va quedar sorprès davant la peça que Tom segueix tocant enmig de tantes dificultats —Qui té un «per què»... pot resistir gairebé qualsevol «com»—. Es tractava de la Rapsòdia hongaresa núm. 2 de Franz Liszt. 


			Era la primera vegada que escoltava música clàssica i, tot i tenir només dos anys, va sentir el desig d’aprendre piano per tocar algun dia aquella peça meravellosa. 


			Lang Lang acabava de descobrir el seu ikigai. 


			Als tres anys va començar a fer classes amb una professora de piano. Als cinc va guanyar un concurs de piano de la seva ciutat i va fer el seu primer concert públic. 


			Però no tot van ser èxits. Als nou anys, Lang Lang va intentar entrar al Conservatori Central de Pequín i primer va ser rebutjat per «falta de talent», segons un dels tutors. 


			Això mateix li havien dit a Walt Disney, que abans de fundar la seva companyia va ser acomiadat de l’agència de publicitat on treballava per «falta d’imaginació», segons va escriure el seu cap. 


			Resumint, quan trobis el teu ikigai, et caldrà… 


			

			• Entendre que hi ha coses que no surten a la primera.


			• Acceptar amb bon ànim el rebuig, ja que no tothom et comprendrà.


			• Buscar persones que creguin en tu. 


			• Aprofitar les oportunitats que se’t presentin. 


			

			Això ens porta un altre cop a la història de Lang Lang. Després d’aquell primer fracàs, un professor de música de la seva escola li va posar un disc de Mozart per animar-lo i li va demanar que toqués part d’aquella peça. Amb aquest senzill gest, el petit pianista va recordar el seu amor a l’instrument i va recuperar l’esperança. 

			Encara amb nou anys, va aconseguir entrar al segon intent al conservatori de la capital. A partir d’aquí, el seu progrés va ser espectacular. Va guanyar diversos concursos internacionals i, amb només catorze anys, va interpretar un concert de Chopin amb l’Orquestra Filharmònica de Moscou, al qual va assistir el president de la Xina i que va ser seguit per milions de persones, fins i tot a l’NHK, la cadena nacional del Japó. 


			En veure l’embranzida de Lang Lang, el seu pare el va portar als Estats Units per acabar de perfeccionar-se amb un professor de Filadèlfia. 


			L’oportunitat de la seva vida li arribaria als disset anys. 


			A la Gala de la Centúria, un prestigiós festival d’Illinois, va passar una cosa sorprenent. A causa d’una indisposició, a l’últim minut es va haver de suspendre l’actuació del mític pianista André Watts. 


			El Concert núm. 1 per a piano de Txaikovski havia caigut del programa. Una sorpresa esperava el públic que omplia l’espai, quan el presentador va anunciar de sobte que un pianista de disset anys s’havia ofert a substituir el mestre del teclat. 


			La interpretació de Lang Lang va ser tan prodigiosa, que el principal diari de Chicago va dir l’endemà que «aquell era el talent del piano més gran i excitant descobert en molts anys». 


			Havia nascut una estrella. 


			

			Benvingut al club del 99% 


			

			La història real que acabem de conèixer és sorprenent, però pot ser que t’estiguis dient: Lang Lang sabia a què es volia dedicar des dels dos anys... Això és normal? 


			Si ara mateix no saps què vols fer amb la teva vida, que no s’estengui el pànic: formes part del 99% dels joves. Benvingut al club dels buscadors de l’ikigai! 


			Tot i que no hi ha un mapa prefixat per als camins de la vida, quan trobis el teu propòsit vital no aniràs mai perdut. El teu ikigai serà la teva brúixola. 


			«Ja, però, mentrestant...», pot ser que diguis, «què passa si no ho sé encara, o si tinc dubtes sobre el meu futur?». 


			Per això hem escrit aquest llibre. Continua amb

